text: Sparekasse på nyt opkøb
  05 december 2012 kl. 12.14
  Den Jyske Sparekasse med hovedsæde i Grindsted overtager Sparekassen i Skals nær Viborg.
  Sparekassen i Skals holder repræsentantskabsmøde 20. december, hvor den formelle beslutning bliver taget.
  Overtagelsen sker uden fyringer og lukning af afdelinger.
  Sparekassen i Skals bliver et selvstændigt område af Den Jyske Sparekasse med egen områdedirektør, der får ansvaret for den daglige drift og den lokale indsats. Den nuværende direktør for Sparekassen i Skals går på pension. 
  Sparekassen i Skals er ikke i økonomiske vanskeligheder, men bestyrelsen har valgt at søge i ly hos en større partner for at imødekomme skærpede myndighedskrav.
  - Udfordringerne for de mindre pengeinstitutter i form af administrative opgaver og myndighedskrav har igennem de senere år været stigende, understreger bestyrelsesformanden i Sparekassen i Skals, Niels H. Vasegaard.
  
  Mange opkøb
  Den Jyske Sparekasse har siden 2007 gennemført sammenlægninger med fem pengeinstitutter. Alene i år er sparekasserne i Salling og Farsø blevet indlemmet i Den Jyske Sparekasse.
  Sparekassen i Skals har en egenkapital på 223 millioner kroner plus en garantkapital på omkring 40 millioner kroner.
  De 100 millioner kroner bliver overført til en fond, der skal støtte lokale, velgørende formål.
  Garanterne kan hæve deres indskud inden for en måned eller overføre deres kapital til Den Jyske Sparekasse.
  Den Jyske Sparekasse overtager 12.000 kunder.
  